সাতক্ষীরা,বাংলাদেশনিউজ২৪x৭.কম;  সাতক্ষীরার তালা উপজেলার তেঁতুলিয়া ইউনিয়ন পরিষদের চেয়ারম্যান মকবুল হোসেনসহ ৪  জনের নামে যুদ্ধাপরাধী মামলা দায়ের হয়েছে।  বুধবার সাতক্ষীরা জুডিশিয়াল ম্যাজিস্টেট হুমায়ুন কবিরের আদালতে মামলাটি দায়ের করেছেন তালা উপজেলার আড়ংপাড়া গ্রামের মৃত মোকাম আলী গাজীর স্ত্রী তাসলিমা বেগম (৬০)। আদালতের বিচারক মামলাটি দতন্ত পূর্বক আইনানুগ ব্যবস্থা গ্রহনের জন্য তালা থানার অফিসার ইনচার্জ (ওসি) কে নির্দেশ দিয়েছেন।  এই মামলায় তালিকাভূক্ত অপর আসামীরা হলো- তালা উপজেলার হাতবাসপুর গ্রামের মৃত মাদার মোড়লের ছেলে শরফুদ্দিন মোড়ল, যশোর জেলার কেশবপুর উপজেলার ভরতভাইনা গ্রামের পাচু ওদুদীর ছেলে আব্দুল বারী ওদুদী  ও একই উপজেলার নেহালপুর গ্রামের আকবর আলীর ছেলে ইব্রাহিম হোসেন। এছাড়া এই মামলা অজ্ঞাতনামা আরও ১৫-২০ জনকে আসামী করা হয়েছে। যার মামলা নং সিআরপি- ৯২৯/১০। এই মামলার ধারা দেয়া হয়েছে ৩০২/৩৪।  মামলার আর্জিতে উল্লেখ করা হয়েছে, বাদি তাসলিমা বেগমের স্বামী মোকাম আল গাজী একজন মুক্তিযোদ্ধা ছিলেন। পাক সেনাদের বিভিন্ন ভাবে সহযোগিতা করার অপরাধে ১৯৭১ সালের ১৫ নভেম্বর রাত সাড়ে ১১ টার দিকে চেয়ারম্যান মকবুল হোসেনের নেতৃত্বে আসামীরা মামলার বাদীর স্বামী মোকাম আলী গাজীকে বাড়ী থেকে ধরে এনে আড়ংপাড়া বাজারের রাচ্চার দক্ষিণ পাশে  নিয়ে রাইফেলের বাটদিয়ে খুঁচিয়ে খুঁচিয়ে হত্যা করে। তিনি এই নির্মম হত্যাকান্ডের বিচার দাবি করেছে। এ ব্যাপারে তালা থানার ওসি আবু বক্কর সিদ্দিক জানান, আদালতের আদেশ তার কাছে এখনও পৌছায়নি। আদালতের আদেশ আসার পর এ ব্যাপারে প্রয়োজনীয় ব্যবস্থা নিবেন বলে তিনি জানান।  উল্লেখ্য, তালা উপজেলার তেঁতুলিয়া ইউপি চেয়ারম্যান মকবুল হোসেনের নামে ইতিপূর্বে আরও পৃথক দুটি যুদ্ধাপরাধী মামলা দায়ের হয়েছে। এসব মামলা তদন্তাধীন রয়েছে।এনিয়ে তার বিরুদ্ধে পৃথক তিনটি মামলা দায়ের হলো।  বাংলাদেশনিউজ২৪x৭.কম/এমএ/এসএকে.